รัฐบาลลดน้ำมันสกัดดอกเบี้ย
หุ้นบ้านที่ดินเช่าซื้อรถยนต์ยิ้มPSส่อล้มแผนขายหุ้นกู้3พันล.
29 ส.ค. 2554

หุ้นบ้านที่ดินเช่าซื้อรถยนต์ยิ้มPSส่อล้มแผนขายหุ้นกู้3พันล.
รัฐบาลได้สองเด้ง ลดราคาน้ำมันสยบเงินเฟ้อ กดดอกเบี้ยขึ้นไม่ไหว คาดดีต่อหุ้นอสังหาฯเช่าซื้อ พฤกษาฯ เสือปืนไวส่อล้มแผนออกหุ้นกู้ จ่อขายบีอีแทน
บริษัทหลักทรัพย์ ดีบีเอส วิคเคอร์ส (ประเทศไทย) วิเคราะห์ว่า ราคาน้ำมันเบนซิน 91 เบนซิน 95 และดีเซล ที่ลดลงลิตรละ 6.70, 7.54 และ 2.80 บาทชั่วคราวนั้น จะช่วยลดแรงกดดันด้านเงินเฟ้อลงในช่วงที่เหลือของปีนี้ และทำให้อัตราดอกเบี้ยนโยบายอาจปรับขึ้นอีก 0.25% เพียง 1 ครั้ง จากที่เหลือการประชุมของคณะกรรมการนโยบายการเงิน (กนง.) 2 ครั้ง ปัจจุบันดอกเบี้ยอยู่ที่ 3.5% 
“ดอกเบี้ยไม่เพิ่มสูงมาก จะเป็นผลดีกับการบริโภคในประเทศ และจะส่งผลเชิงจิตวิทยาให้หุ้นกลุ่มที่พักอาศัยและเช่าซื้อดีขึ้น และหุ้นกลุ่มนี้ยังได้รับประโยชน์จากมาตรการช่วยเหลือผู้ซื้อบ้านหลังแรกและรถยนต์คันแรกด้วย” บล.ดีบีเอสฯ ระบุ
ดังนั้น ฝ่ายวิจัยจึงมีมุมมองเชิงบวกกับหุ้นกลุ่มที่พักอาศัย ยานยนต์ และเช่าซื้อมากขึ้น โดยหุ้นเด่นในกลุ่มที่พักอาศัย คือ บริษัท เอเชี่ยน พร็อพเพอร์ตี้ ดีเวลลอปเม้นท์ (AP) บริษัท แลนด์ แอนด์ เฮ้าส์ (LH) บริษัท แอล.พี.เอ็น. ดีเวลลอปเมนท์ (LPN) บริษัท ศุภาลัย (SPALI)
สำหรับหุ้นเด่นกลุ่มยานยนต์เป็นบริษัท สมบูรณ์ แอ๊ดวานซ์ เทคโนโลยี (SAT) บริษัท ไทยสแตนเลย์การไฟฟ้า (STANLY) และหุ้นเด่นกลุ่มเช่าซื้อ ได้แก่ บริษัท ทุนธนชาต (TCAP) บริษัท ทิสโก้ไฟแนนเชียล กรุ๊ป (TISCO)
ด้านนายสมบูรณ์ วศินชัชวาล ผู้ช่วยกรรมการผู้จัดการ สายงานบัญชีและการเงิน บริษัท พฤกษา เรียลเอสเตท (PS) เปิดเผยว่า กรณีการเมืองส่งสัญญาณให้ธนาคารแห่งประเทศไทย (ธปท.) หยุดใช้นโยบายขึ้นดอกเบี้ยเพื่อคุมเงินเฟ้ออย่างเดียว ส่งผลให้บริษัทต้องหันมาพิจารณาแผนทางการเงินให้รอบคอบมากขึ้น เพราะตอนนี้เริ่มไม่มั่นใจว่าแนวโน้มอัตราดอกเบี้ยปีนี้จะต้องปรับขึ้นอีกหรือไม่ จากเดิมมั่นใจอนาคตดอกเบี้ยต้องปรับขึ้น
ทั้งนี้ บริษัทเคยมีแผนออกเครื่องมือทางการเงินทั้งหมด 5,000 ล้านบาท เพื่อนำไปขยายการลงทุนโครงการต่างๆ แบ่งเป็น ตั๋วเงินระยะสั้น (บีอี) จำนวน 2,000 ล้านบาท และออกหุ้นกู้อีก 3,000 ล้านบาท ในเดือน พ.ย.นี้
“ตอนนี้ต้องรอดูก่อนว่ารัฐบาลจะมีนโยบายอย่างไร เพราะดูเหมือนความชัดเจนการดูแลเสถียรภาพทางดอกเบี้ยจะยังไม่นิ่ง ดังนั้นส่วนที่บริษัทเคยคิดจะออกเป็นหุ้นกู้ทั้งหมด 3,000 ล้านบาท คงจะต้องชะลอไว้ก่อน เพราะบริษัทอาจจะออกเป็นตั๋วบีอีระยะสั้นเพิ่ม เนื่องจากมีต้นทุนดอกเบี้ยที่ถูกกว่า หรือจะออกเป็นหุ้นกู้เหมือนเดิม หรืออาจจะพิจารณาออกเป็นเครื่องมือการเงินอื่นก็ได้”
อย่างไรก็ตาม บริษัทต้องพิจารณาแผนการเงินให้เรียบร้อยก่อนเดือน ก.ย.ต.ค.นี้ เนื่องจากบริษัทถึงกำหนดชำระหุ้นกู้ทั้งหมด 1,500 ล้านบาท ในเดือน ม.ค. 2555
ด้านบริษัท โกลว์ พลังงาน จ่อขายหุ้นกู้วงเงิน 6,000 ล้านบาท โดยทริสเรทติ้งให้อันดับความน่าเชื่อถือที่ A